湖南運使柯少卿壽
作者：華鎮
朝代：宋

paragraphs: 星杓旋指始回寅，遲日烘天欲再旬。
安寢熊羆通吉夢，高門弧矢見成人。
江山孕美寬爲量，奎壁騰芒秀入神。
學苑遠窮三篋富，辭林榮占一枝春。
分麾閩越閒餘刃，賜筆中臺播逸塵。
棘寺入陪鵷列久，湘源來著繡衣新。
笑談已集金糧最，眄睞無遺玉石真。
不憚高才親遠使，更將和氣裕斯民。
華資分合歸無已，眉壽陰須付有仁。
幕下晚生欣庇德，强歌精意指靈椿。